b'\n_START_ARTICLE_\nSipoonranta\n_START_PARAGRAPH_\nSipoonranta on Etel\xc3\xa4-Sipoossa meren rannalla sijaitseva asuinalue. Asuinalueelle oli tarkoitus rakentaa 250 asuntoa. Sipoonrantaan piti suunnitelmien mukaan tulla my\xc3\xb6s ravintoloita, baari ja ruokakauppa. Venepaikkoja piti tulla 250 kappaletta. Ensimm\xc3\xa4iset talot valmistuivat kes\xc3\xa4kuussa 2011. Koko projektin oli tarkoitus valmistua vuonna 2021, mutta suunnitelluista asunnoista j\xc3\xa4i noin puolet rakentamatta, koska ne eiv\xc3\xa4t menneet kaupaksi. Sipoonranta Oy neuvotteli syksyll\xc3\xa4 2018 maank\xc3\xa4ytt\xc3\xb6sopimuksen purkamisesta Sipoon kunnan kanssa ja Sipoonrannan rakentamattoman alueen maisemoinnista. Sopimus allekirjoitettiin 15. tammikuuta 2019._NEWLINE_Projektin johtohahmo oli Harry Harkimo. H\xc3\xa4n oli my\xc3\xb6s aiemmin sen suurin osakas, kunnes myi osake-enemmist\xc3\xb6ns\xc3\xa4 Skanskalle. Syksyll\xc3\xa4 2009 esitettiin MTV3-kanavalla Suomen Diili-ohjelman kolmatta kautta, jossa etsittiin Harkimon johdolla myyntijohtajaa Sipoonranta-projektiin._NEWLINE_Sipoonranta sijaitsee Suomenlahden rannalla, aivan Helsingin ja Sipoon rajalla. Et\xc3\xa4isyys Helsingin keskustaan on noin 21 km.'